О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о зајму (Програм за отпорност на климатске промене и наводњавање - фаза I) између Републике Србије и Европске банке за обнову и развој, потписаног 20. децембра 2019. године у Београду (у даљем тексту: Уговор о зајму), садржани су у чињеници да је Европска банка за обнову и развој одобрила зајам од 15 милиона евра Републици Србији, као зајмопримцу,

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 91/19) Народна скупштина Републике Србије, између осталог, одлучује о задуживању Републике Србије путем узимања дугорочних кредита.

Такође, Народна скупштина потврђује Уговор о зајму, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2019. годину („Службени гласник РСˮ, бр. 95/18 и 72/19) и Законом о буџету Републике Србије за 2020. годину годину („Службени гласник РСˮ, број 84/19), у члану 3. одобрено је задуживање код Европске банке за обнову и развој (у даљем тексту: Банка) за спровођење Пројекта јачања инфраструктуре за наводњавање у Републици Србији, које се односи на Програм за отпорност на климатске промене и наводњавање у Србији - фаза I (у даљем тексту: Пројекат).

Мере које Влада предузима у области унапређења, проширења о модернизације инфраструктуре за наводњавање, због све веће осетљивости земље, узроковане негативним утицајем климатских промена, али и услед застарелости и недовољног инвестирања у системе за наводњавање, усмерене су на побољшање отпорности заједнице на климатске промене и подршку сектору пољопривреде, кроз веће приносе и раст производње, која бележи значајно учешће у БДП-у и директно доприноси његовом расту. Поред тога, очекује се да ће рехабилитација застарелог система наводњавања и водне инфраструктуре у Србији допринети уштедама у потрошњи воде и енергије.

Програм за отпорност на климатске промене и наводњавање у Србији укључује финансирање изградње и рехабилитације критичне инфраструктуре за наводњавање у подручју источне Србије (општина Неготин), централне Србије (општина Свилајнац) и АП Војводине.

Овај програм ће повећати могућности наводњавања и унапредити економске прилике за становнике мање развијених региона у Србији. Један од очекиваних резултата наводњавања је и раст приноса и, у комбинацији са употребом квалитетнијих усева, повећање годишњег прихода газдинстава у две општине.

Важан део програма је и сарадња Банке са Владом Републике Србије на изради Стратегије за наводњавање, са акционим планом за њено спровођење. Стратегија ће обезбедити структуру за одржив и ефикасан систем наводњавања који ће одговарати потражњи, а утицаће на развој пољопривреде која ће у обзир узимати и климатске промене. Стратегија ће бити финансирана бесповратним средствима, а имаће за циљ преусмеравање будућих инвестиција са вишим водним и еколошким стандардима.

Финансирање програма подељено је на две фазе:

- Пројекат спровођења инвестиција у Неготину и Свилајнцу - фазa I, у износу до 15 милиона евра, који ће реализовати Јавно водопривредно предузеће „Србијаводеˮ, Београд, у сарадњи са Министарством пољопривреде, шумарства и водопривреде и одговарајућим општинским телима; и

- Пројекат реализације инвестиција у Војводини - фаза II, до износа од 15 милиона евра, чија реализација и закључивање кредитног аранжмана са Банком тек предстоје.

Закључком Владе 05 Број: 48-12666/2019-1 од 20. децембра 2019. године, утврђена је Основа за вођење преговора са Банком, одређен састав делегације Републике Србије (представници Министарства финансија, Дирекције за воде у Министарству пољопривреде, шумарства и водопривреде и Јавног водопривредног предузећа „Србијаводеˮ, Београд) и усвојен Нацрт уговора о зајму, што је резултирало постизањем договора око закључивања кредитног аранжмана.

Поред средстава зајма, Банка припрема техничку помоћ у виду бесповратних средстава, у процењеном износу од 1.200.000 евра за припрему Стратегије за наводњавање, изградњу капацитета, као и припрему плана обуке о ефикасним технологијама наводњавања за локалне земљораднике и техничке документације за наредну фазу програма.

Први пројекат, који се финансира из средстава овог зајма, укључује изградњу и реконструкцију система за наводњавање у Неготину и Свилајнцу. У Неготину ће пројекат обезбедити воду за наводњавање на површини од 870 ha на њивама које до сада нису биле наводњаване, као и на 1.100 ha земљишта које се тренутно делимично наводњавају из постојећег система за наводњавање из старих приватизованих црпних станица. Кључне компоненте пројекта су: изградња новог водозахвата на Ђердапском језеру у близини Кусјака која ће од црпне станице бити повезана до резервоара на оближњем узвишењу, изградња новог резервоара и дистрибутивне мреже, као и постављање цеви за повезивање нове мреже са постојећом мрежом за наводњавање. У Свилајнцу, нови систем за наводњавање покриваће приближно 1.040 ha, и користиће како површинске тако и подземне воде: 330 ha ће се снабдевати из плитких бушотина, а осталих 710 ha воде ће се црпити директно из Ресаве. Пројекат такође укључује изградњу нових цеви за дистрибуцију воде из бушотина и речног захвата до пољопривредних парцела.

Пројекат ће спроводити Јавно водопривредно предузеће „Србијаводеˮ, Београд, у сарадњи са Министарством пољопривреде, шумарства и водопривреде и одговарајућим општинским телима. У циљу координације, управљања, праћења и оцењивања свих аспеката реализације Пројекта, биће формирана Јединица за реализацију Пројекта са адекватним ресурсима и особљем одговарајућих квалификација, на прихватљив начин за Банку.

Ова фаза програма ће повећати могућности наводњавања и унапредити економске прилике за становнике мање развијених региона у Србији. Један од очекиваних резултата наводњавања је и раст приноса и, у комбинацији са употребом квалитетнијих усева, повећање годишњег прихода газдинстава у две општине.

Према одредбама Стандардних услова пословања од 1. октобра 2018. године, које Банка примењује у својој пословној политици и пракси код одобравања позајмица клијентима, овај зајам је одобрен под следећим финансијским условима:

* износ задужења 15.000.000 евра;
* период расположивости зајма је до 22. децембра 2022. године, док је 31. децембар 2022. године одређен као рок за завршетак пројекта;
* исплата средстава зајма у траншама, чији је минимални износ 50.000 евра;
* период доспећа зајма до 15 година, укључујући период почека до три године, након чега ће отпочети отплата главнице зајма у 24 једнаке полугодишње рате, при чему је први датум отплате зајма 25. април 2023. године, а последњи датум отплате зајма 25. октобар 2034. године;
* примена варијабилне каматне стопе једнаке референтној каматној стопи - шестомесечни ЕУРИБОР, увећаној за фиксну маржу од 1%, уз могућност да се каматна стопа фиксира ако се процени да је то повољнија опција са становишта управљања јавним дугом;
* предвиђена могућност превремене отплате, као и отказивања зајма у минималном износу од 1.000.000 евра;
* провизија која се плаћа Банци за неискоришћени део зајма од 0,5% годишње.
* Уписна провизија по стопи од 1% укупног износа зајма (150.000 евра) плаћа се Банци једнократно из средстава одобреног зајма.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговора о зајму (Програм за отпорност на климатске промене и наводњавање - фаза I) између Републике Србије и Европске банке за обнову и развој, који је потписан у Београду 20. децембра 2019. године, у оригиналу на енглеском језику.

Одредба члана 2. овог закона садржи текст Уговора о зајму (Програм за отпорност на климатске промене и наводњавање - фаза I) између Републике Србије и Европске банке за обнову и развој, у оригиналу на енглеском и преводу на српски језик.

У одредби члана 3. уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.